Ο **Γιάννης Δραγασάκης** (Ανατολή Λασιθίου, 1 Ιανουαρίου 1947) είναι Έλληνας οικονομολόγος και πολιτικός.

Διετέλεσε βουλευτής του ΣΥΡΙΖΑ και του Συνασπισμού, αντιπρόεδρος στις κυβερνήσεις του Αλέξη Τσίπρα (26 Ιανουαρίου 2015 -9 Ιουλίου 2019), υπουργός Οικονομίας και Ανάπτυξης (28 Φεβρουαρίου 2018 - 9 Ιουλίου 2019), καθώς και αναπληρωτής υπουργός Εθνικής Οικονομίας (23 Νοεμβρίου 1989 - 13 Φεβρουαρίου 1990) στην οικουμενική κυβέρνηση του Ξενοφώντα Ζολώτα.

Βιογραφικά στοιχεία
-------------------

Γεννήθηκε στην Ανατολή Λασιθίου στις 1 Ιανουαρίου 1947. 

Έχει σπουδάσει πολιτικές και οικονομικές επιστήμες στην Ελλάδα και στο εξωτερικό. Στα μαθητικά του χρόνια ανέπτυξε δραστηριότητα ως μέλος της Δημοκρατικής Νεολαίας Λαμπράκη.

Πολιτική δραστηριότητα
----------------------

Ως φοιτητής συμμετείχε στην αντιδικτατορική δράση ενώ υπήρξε και γραμματέας του Συλλόγου Φοιτητών Λονδίνου. Αργότερα, έγινε μέλος της Κεντρικής Επιτροπής του Κομμουνιστικού Κόμματος Ελλάδας και ηγετικό στέλεχος του Συνασπισμός της Αριστεράς και της Προόδου από την ίδρυσή του. Το 1991 διεκδίκησε τη γενική γραμματεία της ΚΕ του ΚΚΕ, μετά την παραίτηση του Γρηγόρη Φαράκου, εκπροσωπώντας την ανανεωτική πτέρυγα του κόμματος, αλλά στην ψηφοφορία έχασε από την Αλέκα Παπαρήγα καθώς συγκέντρωσε 53 ψήφους έναντι των 57 της Παπαρήγα.

Στις εθνικές εκλογές του Ιουνίου του 1989 εξελέγη βουλευτής Χανίων με τον Συνασπισμό της Αριστεράς και της Προόδου. 

Συμμετείχε ως αναπληρωτής υπουργός Εθνικής Οικονομίας στην Οικουμενική Κυβέρνηση του Ξενοφώντα Ζολώτα. Το διάστημα 1994-1999 ήταν μέλος του Νομαρχιακού Συμβουλίου της Αθήνας.

Εξελέγη βουλευτής Β΄ Αθηνών στις αναμετρήσεις του 1996, ως επιλαχών το 2000 (αντικατέστησε τη Μαρία Δαμανάκη μετά την παραίτησή της), το 2004, το 2007, στις δύο αναμετρήσεις του 2012 και του 2015.

Μετά τη νίκη του ΣΥΡΙΖΑ στις εκλογές του 2015 ανέλαβε αντιπρόεδρος της κυβέρνησης υπό τον Αλέξη Τσίπρα. Στις εκλογές του Σεπτεμβρίου 2015 ήταν επικεφαλής του ψηφοδελτίου επικρατείας, και εξελέγη βουλευτής επικρατείας. Μετά τις εκλογές, ο Δραγασάκης ανέλαβε, για δεύτερη φορά, καθήκοντα αντιπροέδρου της κυβέρνησης υπό τον Αλέξη Τσίπρα. Στις 28 Φεβρουαρίου 2018 ανέλαβε και υπουργός Οικονομίας και Ανάπτυξης, θέση που διατήρησε έως τις 9 Ιουλίου 2019.

Στις εκλογές του 2019 εξελέγη βουλευτής στην περιφέρεια Β2' Δυτικού Τομέα Αθηνών. Ανανέωσε τη θητεία του στις εκλογές του Μαΐου 2023, ωστόσο δεν επανεξελέγη σε αυτές του Ιουνίου 2023.

Υπήρξε μέλος της Κεντρικής Επιτροπής του ΣΥΡΙΖΑ-Π.Σ. μέχρι τις 8 Δεκεμβρίου 2023, όπου παραιτήθηκε, εκφράζοντας την πλήρη διαφωνία του με την πορεία του κόμματος υπό τη νέα ηγεσία.

Παραπομπές
----------

1. ↑  Κρουστάλλη, Δήμητρα (17 Δεκεμβρίου 2000). «Αλέκα Παπαρήγα, από την Οργάνωση Αθήνας στην Κεντρική Επιτροπή και στην ηγεσία του ΚΚΕ». Το Βήμα. Ανακτήθηκε στις 24 Μαρτίου 2015.
2. ↑  «Κυβέρνησις ΞΕΝΟΦΩΝΤΑ ΖΟΛΩΤΑ». Αρχειοθετήθηκε από το πρωτότυπο στις 3 Αυγούστου 2019. Ανακτήθηκε στις 22 Αυγούστου 2018.
3. ↑  «Ιωάννης Ανδρέα Δραγασάκης (βιογραφικά στοιχεία)». Βουλή των Ελλήνων. Ανακτήθηκε στις 24 Μαρτίου 2015.
4. ↑  «Δραγασάκης Ανδρέα Ιωάννης». Βουλή των Ελλήνων.
5. ↑  «Γενική Γραμματεία της Κυβέρνησης | ΤΣΙΠΡΑ Π. ΑΛΕΞΙΟΥ». *www.ggk.gov.gr*. Ανακτήθηκε στις 2 Μαρτίου 2018.
6. ↑  «Εκλογική Περιφέρεια Β2' Δυτικού Τομέα Αθηνών | Εθνικές εκλογές – Ιούλιος 2019». *ekloges.ypes.gr*. Αρχειοθετήθηκε από το πρωτότυπο στις 4 Σεπτεμβρίου 2019. Ανακτήθηκε στις 13 Σεπτεμβρίου 2019.
7. ↑  ΙΝ, Σύνταξη (25 Ιουνίου 2023). «Ποια κορυφαία στελέχη μένουν εκτός Βουλής - Αναλυτικά ονόματα ανά κόμμα». *in.gr*. Ανακτήθηκε στις 28 Ιουνίου 2023.
8. ↑  «Παραιτήθηκε ο Γιάννης Δραγασάκης από την Κεντρική Επιτροπή του ΣΥΡΙΖΑ». *efsyn.gr*. 8 Δεκεμβρίου 2023.

Εξωτερικοί σύνδεσμοι
--------------------

* Προσωπική σελίδα

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 75314934
* **ΕΒΕ**: 18069
* LCCN: n85354930
* ISNI: 0000 0000 2573 1257
* GND: 1034626949

 |

 |